title: 2007/103/CE: Decizia Comisiei din 12 februarie 2007 de stabilire a principiilor și a criteriilor generale de selecție și finanțare a acțiunilor în cadrul Programului privind sănătatea publică (Text cu relevanță pentru SEE )

text:
               16.2.2007

               RO

               Jurnalul Oficial al Uniunii Europene

               L 46/45

      DECIZIA COMISIEI

   din 12 februarie 2007
   de stabilire a principiilor și a criteriilor generale de selecție și finanțare a acțiunilor în cadrul Programului privind sănătatea publică
   (Text cu relevanță pentru SEE)
   (2007/103/CE)
   COMISIA COMUNITĂȚILOR EUROPENE,
   având în vedere Decizia nr. 1786/2002/CE a Parlamentului European și a Consiliului din 23 septembrie 2002 de adoptare a unui program de acțiune comunitară în domeniul sănătății publice (2003-2008) (1), în special articolul 8 alineatul (1),
   întrucât:

               (1)

               Articolul 8 alineatul (1) din Decizia nr. 1786/2002/CE stabilește adoptarea de către Comisie a unui plan de lucru anual de punere în aplicare a Programului privind sănătatea publică, stabilind prioritățile și acțiunile care urmează să fie întreprinse, inclusiv alocarea resurselor, precum și adoptarea dispozițiilor, a criteriilor și a procedurilor legate de selecția și finanțarea acțiunilor programului.

               (2)

               Planul de lucru pentru anul 2007 a fost adoptat prin Decizia 2007/102/CE a Comisiei (2).

               (3)

               Articolul 115 din Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (3) și articolul 167 din Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor detaliate privind punerea în aplicare a Regulamentului (CE, Euratom) nr. 1605/2002 (4) al Consiliului stabilesc specificarea în prealabil în cererea de oferte a criteriilor de eligibilitate, de selecție și de atribuire, în scopul de a evalua calitatea proiectelor prezentate în lumina obiectivelor și a priorităților stabilite în programul de lucru anual.

               (4)

               „Principiile și criteriile generale de selecție și finanțare a acțiunilor în cadrul Programului privind sănătatea publică” specificate în anexa la prezenta decizie ar trebui să fie adoptate în consecință. Prin urmare, anexa II la Decizia C (2005)29 din 14 ianuarie 2005 de adoptare a planului de lucru pentru 2005 privind punerea în aplicare a Programului acțiunii comunitare în domeniul sănătății publice (2003-2008), inclusiv programul de lucru anual privind subvențiile și principiile și criteriile generale legate de selecția și finanțarea acțiunilor în cadrul Programului privind sănătatea publică se înlocuiește cu anexa la prezenta decizie.

               (5)

               „Principiile și criteriile generale de selecție și finanțare a acțiunilor în cadrul Programului privind sănătatea publică”, astfel cum sunt definite în anexă, sunt conforme cu avizul Comitetului pentru Programul acțiunii comunitare în domeniul sănătății publice,

         DECIDE:
   Articol unic
   „Principiile și criteriile generale de selecție și finanțare a acțiunilor în cadrul Programului privind sănătatea publică (2003-2008)”, astfel cum sunt definite în anexă, se adoptă în consecință.

      Adoptată la Bruxelles, 12 februarie 2007.

            Pentru Comisie

         Markos KYPRIANOU

            Membru al Comisiei

      (1)  JO L 271, 9.10.2002, p. 1. Decizie, astfel cum a fost modificată prin Decizia nr. 785/2004/CE (JO L 138, 30.4.2004, p. 7).

      (2)  A se vedea pagina 27 din prezentul Jurnal Oficial.

      (3)  JO L 248, 16.9.2002, p. 1. Regulament, astfel cum a fost modificat ultima dată prin Regulamentul (CE, Euratom) nr. 1995/2006 (JO L 390, 30.12.2006, p. 1).

      (4)  JO L 357, 31.12.2002, p. 1. Regulament, astfel cum a fost modificat ultima dată prin Regulamentul (CE, Euratom) nr. 1248/2006 (JO L 227, 19.8.2006, p. 3).

      ANEXĂ
      PRINCIPIILE ȘI CRITERIILE GENERALE DE SELECȚIE ȘI FINANȚARE A ACȚIUNILOR ÎN CADRUL PROGRAMULUI PRIVIND SĂNĂTATEA PUBLICĂ
      Prezentul document înlocuiește întru totul documentul anterior „Principiile și criteriile generale privind selecția și finanțarea acțiunilor în cadrul Programului privind sănătatea publică”, alăturat Deciziei C(2005)29. Acesta se aplică numai în cadrul cofinanțării acțiunilor individuale din cadrul Programului privind sănătatea publică prin acordarea de subvenții în urma unei proceduri de cerere de oferte. Acesta nu înlocuiește, sub nicio formă, normele legale aplicabile.
      1.   PRINCIPII GENERALE

                  1.

                  Regulamentul financiar și normele sale de aplicare sunt documentele de referință privind punerea în aplicare a Programului privind sănătatea publică.

                  2.

                  Subvențiile trebuie să respecte următoarele principii:

                              —

                              norma privind cofinanțarea: este necesară o cofinanțare externă din surse, altele decât fondurile comunitare, fie din resursele proprii ale beneficiarului, fie din resursele financiare ale terților. Contribuțiile în natură din partea unor terți pot fi considerate surse de cofinanțare, dacă acestea se dovedesc necesare sau adecvate (articolele 113 din Regulamentul financiar și articolul 172 din normele de aplicare);

                              —

                              norma de nonprofit: subvenția poate să nu aibă scopul sau efectul de a produce un profit pentru beneficiar (articolele 109 alineatul (2) din Regulamentul financiar și articolul 165 din normele de aplicare);

                              —

                              norma privind neretroactivitatea: cheltuielile eligibile pentru finanțare trebuie să fie efectuate după încheierea acordului. În cazuri excepționale, poate fi acceptabil să se țină cont de cheltuieli care au fost efectuate de la data prezentării aplicației pentru subvenții, dar nu anterior acestei date (articolul 112 din Regulamentul financiar);

                              —

                              norma privind necumularea: se poate acorda numai o subvenție pentru o acțiune specifică întreprinsă de un beneficiar dat per exercițiu financiar (articolul 111 din Regulamentul financiar) (1).

                  3.

                  Propunerile privind acțiunile (proiectele) vor fi evaluate pe baza a trei categorii de criterii:

                              —

                              criterii de excludere, în scopul de a evalua eligibilitatea candidatului – articolul 114 din Regulamentul financiar;

                              —

                              criterii de selecție, în scopul de a evalua capacitatea financiară și operațională a candidatului în vederea finalizării acțiunii propuse – articolul 176 din normele de aplicare;

                              —

                              criterii de atribuire, în scopul de a evalua calitatea proiectului, ținând seama de costurile acestuia.

                        Aceste trei categorii de criterii vor fi abordate succesiv pe parcursul procedurii de evaluare. Un proiect care nu îndeplinește cerințele unei categorii nu va fi luat în considerare în faza de evaluare următoare și va fi respins.

                  4.

                  În ceea ce privește Programul privind sănătatea publică, se va acorda prioritate proiectelor care:

                              —

                              dispun de un caracter inovator față de situația actuală și care nu sunt de natură repetitivă;

                              —

                              aduc o valoare adăugată în domeniul sănătății publice la nivel european: proiectele sunt menite să aducă beneficii economiilor importante, să implice cât mai multe țări interesate de domeniul proiectului și să poată fi desfășurate în alte țări;

                              —

                              contribuie (la) și sprijină dezvoltarea politicilor comunitare în domeniul sănătății publice;

                              —

                              acordă o atenție deosebită unei structuri de gestiune eficiente, unui proces de evaluare precis și unei descrieri precise a rezultatelor așteptate;

                              —

                              cuprind un plan privind utilizarea și diseminarea rezultatelor la nivel european, destinat grupurilor țintă corespunzătoare.

            2.   CRITERII DE EXCLUDERE

                  1.

                  Candidații vor fi excluși de la participarea la o procedură de atribuire legată de Programul privind sănătatea publică dacă aceștia:

                              (a)

                              se află în sau fac obiectul unei proceduri de faliment, de lichidare, de insolvabilitate sau de reorganizare, de încetare a activității sau se află în orice altă situație echivalentă ca urmare a unei proceduri de același tip prevăzute în legislațiile și reglementările naționale;

                              (b)

                              au făcut obiectul unei condamnări pronunțate printr-o hotărâre judecătorească definitivă pentru orice delict care le afectează moralitatea profesională;

                              (c)

                              au comis, în domeniul profesional, o eroare gravă constatată prin orice mijloc și care poate fi probată de către autoritățile de acordare a subvenției;

                              (d)

                              nu și-au îndeplinit obligațiile privind plata contribuțiilor la asigurările sociale sau obligațiile privind plata impozitelor conform dispozițiilor legale din statul în care sunt stabiliți sau din statul în care se află autoritatea de contractare, sau din statul în care trebuie să se execute contractul;

                              (e)

                              au făcut obiectul unei condamnări definitive pentru fraudă, corupție, participare la o organizație criminală sau orice altă activitate ilegală care aduce atingere intereselor financiare ale Comunităților;

                              (f)

                              au încălcat grav clauzele contractului prin neîndeplinirea obligațiilor lor contractuale, aplicând în cadrul unei alte proceduri de achiziție publică sau de acordare de subvenții, finanțată de bugetul comunitar.

                        Document justificativ: candidații au obligația de a furniza o declarație pe onoare, semnată și datată corespunzător, prin care declară că nu se află în niciuna dintre situațiile menționate mai sus.

                  2.

                  Orice proiect primit după termenul limită, orice proiect incomplet sau care nu îndeplinește cerințele formale stabilite de cererea de proiecte va fi exclus de la participarea la Programul privind sănătatea publică.
                  Fiecare aplicație trebuie să fie completă și să cuprindă cel puțin următoarele documente:

                              —

                              date administrative privind partenerul principal și partenerii asociați;

                              —

                              descrierea tehnică a proiectului;

                              —

                              bugetul global al proiectului și nivelul de cofinanțare comunitară solicitat;

                              —

                              document justificativ: bugetul global al proiectului și nivelul de cofinanțare comunitară solicitat.

                              —

                              Document justificativ: conținutul aplicației.

                  3.

                  Acțiunile care au fost deja lansate la data înregistrării aplicației pentru subvenții vor fi excluse de la participarea la Programul privind sănătatea publică.
                  Document justificativ: data de lansare prevăzută și durata acțiunii trebuie specificate în aplicația pentru subvenții.

            3.   CRITERII DE SELECȚIE
      Numai proiectele care îndeplinesc cerințele criteriilor de excludere vor fi eligibile pentru evaluare. Trebuie îndeplinite toate criteriile de selecție de mai jos.
      1.   Statut juridic
      Candidații trebuie să furnizeze documente care să justifice statutul juridic al entității.
      Document justificativ: candidații trebuie să furnizeze articolele de asociere ale entității și certificatul de înregistrare oficial.
      2.   Solvabilitate financiară
      Candidații trebuie să dispună de surse de finanțare stabile și suficiente în vederea menținerii activităților acestora pe perioada întreprinderii activității și să contribuie la cofinanțare.
      Document justificativ: candidații trebuie să furnizeze contabilitatea bugetară privind beneficiile și pierderile înregistrate și bilanțurile contabile ale ultimelor două exerciții financiare complete.
      Verificarea solvabilității financiare nu se aplică organismelor publice sau organizațiilor publice internaționale create prin acorduri interguvernamentale sau agenții specializate înființate de către acestea din urmă.
      3.   Capacitate operațională
      Candidatul trebuie să dispună de resursele profesionale, capacitățile și calificările necesare în vederea finalizării acțiunii propuse.
      Document justificativ: candidații trebuie să furnizeze cel mai recent raport de activitate anual care să cuprindă detalii operaționale, financiare și tehnice și curriculum vitae al tuturor cadrelor relevante ale tuturor entităților care participă la proiect.
      4.   Documente suplimentare care urmează să fie furnizate la solicitarea Comisiei
      Dacă este cazul, candidații trebuie să furnizeze un raport de audit extern emis de o firmă de audit agreată, care să ateste contabilitatea bugetară a ultimului exercițiu financiar disponibil și să prezinte o evaluare a viabilității financiare a candidatului.
      4.   CRITERII DE ATRIBUIRE
      Numai proiectele care îndeplinesc cerințele criteriilor de excludere și de selecție vor fi eligibile pentru o evaluare ulterioară pe baza criteriilor de atribuire de mai jos. Cererea de oferte va determina modul în care urmează să fie aplicate părțile criteriilor de atribuire menționate mai jos.
      1.   Relevanța politică și contextuală a proiectului

                  (a)

                  Contribuția proiectului la Programul privind sănătatea publică și la planul de lucru anual al acestuia în termeni de atingere a obiectivelor și a priorităților stabilite.

                  (b)

                  Relevanța strategică în termeni de contribuții prevăzute la cunoașterea actuală și implicațiile legate de sănătate.

                  (c)

                  Valoare adăugată la nivel european în domeniul sănătății publice:

                              —

                              impactul asupra grupurilor țintă, efect pe termen lung și efect de multiplicare potențial, cum ar fi activități replicabile, transferabile și durabile;

                              —

                              contribuție (la), complementaritate, sinergie și compatibilitate cu politicile relevante ale UE.

                  (d)

                  Pertinența amplorii geografice
                  Candidații trebuie să se asigure că amploarea geografică a proiectului corespunde obiectivelor stabilite, explicând rolul țărilor eligibile ca parteneri și relevanța resurselor proiectului sau a grupurilor țintă pe care le reprezintă.
                  Proiectele cu dimensiune națională sau regională (de exemplu, care implică numai o singură țară eligibilă sau o regiune a unei țări) vor fi respinse.

                  (e)

                  Compatibilitatea proiectului cu contextul social, cultural și politic
                  Candidații trebuie să adapteze proiectul la situația țărilor sau a zonelor specifice implicate, garantând compatibilitatea acțiunilor prevăzute cu valorile culturale și opiniile grupurilor țintă.

            2.   Calitatea tehnică a proiectului
      (a)   Bază justificativă
      Candidații trebuie să includă analiza problemelor întâlnite, precum și descrierea precisă a factorilor, impactul, eficiența și aplicabilitatea măsurilor propuse.
      (b)   Specificații privind conținutul
      Candidații trebuie să descrie în mod clar obiectivele, grupurile țintă, precum și factorii geografici relevanți, metodele, efectele prevăzute și rezultatele.
      (c)   Natura inovatoare, complementaritatea tehnică și evitarea duplicării altor acțiuni existente la nivelul UE
      Candidații trebuie să identifice în mod clar progresele urmărite de proiect în domeniul respectiv, de calitate state-of-the-art, și să garanteze că nu vor avea loc nici duplicări necorespunzătoare, nici suprapuneri, fie parțiale sau totale, între proiectele și activitățile întreprinse deja la nivel european și internațional.
      (d)   Strategie de evaluare
      Candidații trebuie să explice în mod precis tipul și compatibilitatea metodelor propuse și ale indicatorilor aleși.
      (e)   Strategie de diseminare
      Candidații trebuie să ilustreze în mod clar compatibilitatea strategiei prevăzute și a metodologiei propuse în vederea garantării transferabilității rezultatelor și durabilității procesului de diseminare.
      3.   Calitatea gestiunii – proiect și buget
      (a)   Planificarea și organizarea proiectului
      Candidații trebuie să descrie activitățile care urmează să fie întreprinse, calendarul și jaloanele proiectului, termene de livrare, natura și distribuția sarcinilor, precum și analiza riscurilor.
      (b)   Capacitatea organizațională
      Candidații trebuie să descrie structura modului de gestionare, capacitățile personalului, responsabilitățile, comunicarea internă, luarea deciziilor, monitorizarea și supervizarea.
      (c)   Calitatea parteneriatului
      Candidații trebuie să descrie parteneriatele prevăzute în termeni de durată, sarcini și responsabilități, relațiile între parteneri diferiți, sinergia și complementaritatea diferiților parteneri din cadrul proiectului și structura rețelei.
      (d)   Strategia de comunicare
      Candidații trebuie să descrie strategia de comunicare în termeni de planificare, grupuri țintă, compatibilitate a surselor informative utilizate, vizibilitate a cofinanțării comunitare.
      (e)   Buget general și detaliat
      Candidații trebuie să garanteze că bugetul este relevant, adecvat, echilibrat și consistent, între parteneri și cu obiectivele specifice ale proiectului. Bugetul ar trebui să fie distribuit între parteneri la un nivel minim rezonabil, evitând fragmentarea excesivă.
      (f)   Gestiune financiară
      Candidații trebuie să descrie circuitele financiare, responsabilitățile, procedurile de raportare și controalele efectuate.
      Ponderile fiecărei părți a criteriilor sub formă de total se efectuează după cum urmează. Ponderile specifice privind criteriile individuale ale fiecărei părți vor fi stabilite în cererea de proiecte.

                              1.

                              Relevanța politică și contextuală a proiectului

                  /30

                              2.

                              Calitatea tehnică a proiectului

                  /40

                              3.

                              Calitatea gestiunii – proiect și buget

                  /30

            Scor total maxim /100
      De asemenea, vor fi stabilite praguri pentru fiecare parte a criteriilor, în așa fel încât orice proiect care nu este conform notelor pragului va fi respins.
      În urma evaluării, propunerile recomandate vor fi listate, clasate pe baza notelor totale atribuite. În funcție de disponibilitatea bugetului, proiectele cu notele cele mai bune vor câștiga contractul de cofinanțare. Celelalte proiecte recomandate pentru cofinanțare vor fi înscrise pe o listă de rezervă.

         (1)  Acest lucru înseamnă că o acțiune specifică, prezentată de un candidat pentru acordarea de subvenții, poate fi adoptată de către Comisie în vederea cofinanțării numai o dată pe an, indiferent de perioada alocată acțiunii.


title: Decizia Consiliului din 19 aprilie 2007 de instituire pentru perioada 2007-2013 a programului specific Drepturi fundamentale și cetățenie ca parte a programului general Drepturi fundamentale și justiție

text:
               27.4.2007

               RO

               Jurnalul Oficial al Uniunii Europene

               L 110/33

      DECIZIA CONSILIULUI

   din 19 aprilie 2007
   de instituire pentru perioada 2007-2013 a programului specific „Drepturi fundamentale și cetățenie” ca parte a programului general „Drepturi fundamentale și justiție”
   (2007/252/JAI)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 308,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               Uniunea Europeană este întemeiată pe principiile libertății, democrației, respectării drepturilor și a libertăților fundamentale ale omului, precum și al statului de drept, principii comune tuturor statelor membre.

               (2)

               Carta Drepturilor Fundamentale ale Uniunii Europene (2), având în vedere statutul și domeniul de aplicare al acesteia, precum și explicațiile însoțitoare, enunță acele drepturi, astfel cum rezultă acestea în special din tradițiile constituționale și obligațiile internaționale comune statelor membre, din Tratatul privind Uniunea Europeană, din tratatele comunitare, din Convenția europeană pentru apărarea drepturilor omului și a libertăților fundamentale, din cartele sociale adoptate de către Comunitate și de către Consiliul Europei și din jurisprudența Curții de Justiție a Comunităților Europene și a Curții Europene a Drepturilor Omului.

               (3)

               În noiembrie 2004, Consiliul European a recunoscut importanța comunicării pentru apropierea tuturor persoanelor de proiectul european, prin încurajarea unei cetățenii active.

               (4)

               În comunicarea sa din 15 octombrie 2003 adresată Consiliului și Parlamentului European privind articolul 7 din Tratatul privind Uniunea Europeană, Comisia a subliniat importanța rolului pe care societatea civilă îl are atât în apărarea, cât și în promovarea drepturilor fundamentale; Comisia ar trebui, prin urmare, să stabilească un dialog deschis, transparent și regulat cu societatea civilă.

               (5)

               În conformitate cu Programul de la Haga, consolidarea cooperării reciproce necesită un efort explicit de îmbunătățire a înțelegerii reciproce dintre autoritățile judiciare și diferitele sisteme juridice. În această privință, rețelele europene de autorități publice naționale ar trebui să facă obiectul unei atenții și al unui sprijin speciale.

               (6)

               Conferința Curților Constituționale Europene și Asociația Consiliilor de Stat și a Jurisdicțiilor Administrative Supreme ale Uniunii Europene contribuie, în special prin menținerea unor baze de date relevante, la un schimb de opinii și de experiență în chestiuni privind jurisprudența, organizarea și funcționarea membrilor acestora în îndeplinirea funcțiilor lor judiciare și consultative în ceea ce privește dreptul comunitar. Cofinanțarea acțiunilor conferinței și ale asociației ar trebui să fie posibilă, în măsura în care cheltuielile se efectuează în cadrul urmăririi unui obiectiv de interes general european. Cu toate acestea, o asemenea cofinanțare nu ar trebui să însemne că un program viitor s-ar ocupa de asemenea rețele și nici nu ar trebui să împiedice alte rețele europene să beneficieze de sprijinirea activităților acestora, în conformitate cu prezenta decizie.

               (7)

               Trebuie subliniată importanța informării și comunicării în privința drepturilor pe care cetățenia Uniunii le conferă cetățenilor acesteia, pentru a-i sensibiliza cu privire la drepturile lor și a le asigura un acces ușor la informații fiabile.

               (8)

               Favorizarea unui dialog interconfesional și multicultural la nivelul Uniunii Europene ar contribui la prezervarea și consolidarea păcii și a drepturilor fundamentale.

               (9)

               Obiectivele programului ar trebui să fie complementare celor ale Agenției pentru Drepturi Fundamentale a Uniunii Europene, instituită prin Regulamentul (CE) nr. 168/2007 (3), și ar trebui să pună accentul pe acele domenii în care poate fi adusă o valoare adăugată europeană. În acest sens, ar trebui realizată o coordonare adecvată.

               (10)

               În vederea realizării complementarității și garantării unei utilizări optime a resurselor, ar trebui să se asigure evitarea dublării acțiunilor sprijinite de program de către activitățile organizațiilor internaționale competente în domeniul drepturilor fundamentale, de exemplu, Consiliul Europei, permițând, în același timp, realizarea de activități comune pentru îndeplinirea obiectivelor programului. În acest sens, ar trebui realizată o coordonare adecvată.

               (11)

               În conformitate cu principiul potrivit căruia programele comunitare sunt deschise țărilor candidate și țărilor din Balcanii de Vest, în conformitate cu Agenda de la Salonic, programul ar trebui să fie deschis participării țărilor aderente, a țărilor candidate și a statelor din Balcanii de Vest. O astfel de participare necesită îndeplinirea condițiilor generale ale acordului bilateral și contribuția la bugetul programului. Atunci când se dovedește a fi util pentru obiectivele acțiunii în cauză, ar trebui, de asemenea, ca autoritățile, organismele sau organizațiile neguvernamentale din țările neparticipante la program să poată fi asociate la acțiunile individuale în calitate de parteneri, fără să constituie cu toate acestea principalii beneficiari ai proiectului.

               (12)

               De asemenea, ar trebui luate măsuri adecvate pentru a preveni neregulile și fraudele și ar trebui întreprinse acțiuni corespunzătoare pentru recuperarea fondurilor pierdute, plătite incorect sau utilizate neadecvat, în conformitate cu Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene (4), cu Regulamentul (CE, Euratom) nr. 2185/96 al Consiliului din 11 noiembrie 1996 privind controalele și inspecțiile la fața locului efectuate de către Comisie (5) și cu Regulamentul (CE) nr. 1073/1999 al Parlamentului European și al Consiliului din 25 mai 1999 privind investigațiile efectuate de către Oficiul European de Luptă Antifraudă (OLAF) (6).

               (13)

               Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (7), denumit în continuare „regulamentul financiar”, precum și Regulamentul (CE, Euratom) nr. 2342/2002 al Comisiei din 23 decembrie 2002 de stabilire a normelor de aplicare a Regulamentului (CE, Euratom) nr. 1605/2002 al Consiliului (8), care protejează interesele financiare ale Comunității, ar trebui să fie aplicate ținând seama de principiile simplității și consecvenței în alegerea instrumentelor bugetare, de limitarea numărului de cazuri în care Comisiei îi revine responsabilitatea nemijlocită pentru punerea în aplicare și gestionarea acestora, precum și de proporționalitatea necesară între valoarea resurselor și dificultățile administrative legate de utilizarea acestora.

               (14)

               Regulamentul financiar impune un act de bază care să reglementeze subvențiile de funcționare.

               (15)

               În conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (9), ar trebui adoptate măsuri de punere în aplicare a prezentei decizii, făcându-se o distincție între măsurile care fac obiectul procedurii comitetului de gestionare și cele care fac obiectul procedurii comitetului consultativ, cel din urmă fiind în anumite cazuri cel mai adecvat, în vederea obținerii unei eficacități sporite.

               (16)

               Obiectivele programului, în special sprijinul acordat asociațiilor societății civile, luptei împotriva rasismului, xenofobiei și antisemitismului, apărării drepturilor fundamentale și a drepturilor cetățeanului, prin intermediul unui dialog interconfesional și multicultural, nu pot fi îndeplinite într-o măsură corespunzătoare de către statele membre și pot fi, prin urmare, realizate mai bine la nivel comunitar, având în vedere amploarea sau impactul programului. Comunitatea poate adopta măsuri în conformitate cu principiul subsidiarității prevăzut la articolul 5 din tratat. În conformitate cu principiul proporționalității, prevăzut la articolul menționat anterior, prezenta decizie cuprinde numai dispozițiile necesare pentru atingerea acestor obiective.

               (17)

               Pentru adoptarea prezentei decizii, tratatul nu prevede competențe, altele decât cele de la articolul 308.

               (18)

               Pentru a asigura punerea în aplicare eficientă și în timp util, prezenta decizie ar trebui să se aplice de la 1 ianuarie 2007.

               (19)

               Comitetul Economic și Social și-a dat avizul (10),

         ADOPTĂ PREZENTA DECIZIE:
   Articolul 1
   Crearea programului
   (1)   Prezenta decizie instituie programul „Drepturi fundamentale și cetățenie”, denumit în continuare „programul”, ca parte a programului general „Drepturi fundamentale și justiție”.
   (2)   Programul acoperă perioada cuprinsă între 1 ianuarie 2007 și 31 decembrie 2013.
   (3)   Programul este pus în aplicare în limitele domeniului de aplicare a dreptului comunitar.
   Articolul 2
   Obiective generale
   (1)   Programul are următoarele obiective generale:

               (a)

               promovarea dezvoltării unei societăți europene întemeiate pe respectarea drepturilor fundamentale în conformitate cu articolul 6 alineatul (2) din Tratatul privind Uniunea Europeană, inclusiv a drepturilor ce rezultă din cetățenia Uniunii;

               (b)

               consolidarea societății civile și încurajarea unui dialog deschis, transparent și periodic cu aceasta în ceea ce privește drepturile fundamentale;

               (c)

               lupta împotriva rasismului, xenofobiei și antisemitismului și promovarea unei mai bune înțelegeri interconfesionale și interculturale și a unei toleranțe sporite pe întreg teritoriul Uniunii Europene;

               (d)

               îmbunătățirea contactelor, a schimbului de informații și a dezvoltării rețelelor dintre autoritățile judiciare și administrative și a profesiilor juridice, inclusiv prin intermediul formării profesionale judiciare, în scopul unei mai bune înțelegeri reciproce între astfel de autorități și specialiști.

         (2)   Obiectivele generale ale programului sunt complementare obiectivelor urmărite de către Agenția pentru Drepturi Fundamentale a Uniunii Europene, instituită prin Regulamentul (CE) nr. 168/2006.
   (3)   Obiectivele generale ale programului contribuie la dezvoltarea și punerea în aplicare a politicilor comunitare, în totală conformitate cu drepturile fundamentale.
   Articolul 3
   Obiective specifice
   Programul are următoarele obiective specifice:

               (a)

               promovarea drepturilor fundamentale recunoscute la articolul 6 alineatul (2) din Tratatul privind Uniunea Europeană și informarea tuturor cetățenilor cu privire la drepturile lor, inclusiv acelea care rezultă din cetățenia Uniunii, pentru a încuraja cetățenii Uniunii să participe în mod activ la viața democratică a Uniunii;

               (b)

               verificarea, în cazul în care este necesar, a respectării drepturilor fundamentale specifice în Uniunea Europeană și în statele membre în aplicarea dreptului comunitar și obținerea avizelor privind diferite chestiuni referitoare la drepturile fundamentale în acest cadru;

               (c)

               sprijinirea organizațiilor neguvernamentale și a altor organisme ale societății civile în vederea îmbunătățirii capacității acestora de a participa activ la promovarea drepturilor fundamentale, a statului de drept și a democrației;

               (d)

               crearea structurilor competente pentru a favoriza un dialog interconfesional și multicultural la nivelul Uniunii Europene.

         Articolul 4
   Acțiuni
   În vederea urmăririi obiectivelor generale și a celor specifice enunțate la articolele 2 și 3, programul sprijină următoarele tipuri de acțiuni:

               (a)

               acțiuni specifice întreprinse de către Comisie, cum ar fi studiile și cercetarea, sondajele de opinie și anchetele, elaborarea de indicatori și metodologii comune, colectarea, elaborarea și difuzarea de date și statistici, seminarele, conferințele și reuniunile experților, organizarea de campanii și evenimente publice; crearea și întreținerea website-urilor, întocmirea și difuzarea de materiale informative, sprijinul acordat altor rețele de experți naționali, precum și activitățile analitice, de monitorizare și evaluare;

               (b)

               proiecte transnaționale specifice de interes comunitar prezentate de către o autoritate sau de către orice alt organism al unui stat membru, de către o organizație internațională sau neguvernamentală, care implică cel puțin două state membre sau un stat membru și un alt stat, fie o țară aderentă, fie o țară candidată, în condițiile enunțate în programele de lucru anuale;

               (c)

               sprijinul oferit activităților desfășurate de organizațiile neguvernamentale sau de alte entități care urmăresc un scop de interes general european în conformitate cu obiectivele de ordin general ale programului în condițiile enunțate de programele de lucru anuale;

               (d)

               subvenții de funcționare pentru cofinanțarea cheltuielilor asociate cu programul permanent de lucru al Conferinței Curților Constituționale Europene și al Asociației Consiliilor de Stat și a Jurisdicțiilor Administrative Supreme ale Uniunii Europene, de întreținere a anumitor baze de date care asigură o colecție de hotărâri judecătorești naționale, la nivel european, referitoare la punerea în aplicare a dreptului comunitar, în măsura în care cheltuielile s-au efectuat în cadrul urmăririi unui obiectiv de interes general european, prin promovarea schimburilor de opinii și de experiență în chestiuni de jurisprudență, de organizare și funcționare a membrilor acestora în îndeplinirea funcțiilor judiciare și/sau de consiliere cu privire la dreptul comunitar.

         Articolul 5
   Participarea țărilor terțe
   (1)   Următoarele state, denumite în continuare „state participante”, pot participa la acțiunile programului: țările aderente, țările candidate și țările din Balcanii de Vest incluse în procesul de stabilizare și de asociere, în conformitate cu condițiile stipulate în acordurile de asociere sau în protocoalele adiționale referitoare la participarea la programele comunitare care au fost sau urmează să fie încheiate cu aceste țări.
   (2)   Acțiunile de la articolul 4 pot include ca asociate autorități, organisme sau organizații neguvernamentale din țările care nu participă la program în temeiul alineatului (1), în cazul în care acest lucru ar contribui la pregătirea pentru aderare a statelor menționate la alineatul (1) sau ar servi obiectivelor acțiunilor în cauză.
   Articolul 6
   Grupuri-țintă
   Programul se adresează cetățenilor Uniunii Europene, cetățenilor statelor participante sau resortisanților țărilor terțe care sunt rezidenți legali pe teritoriul Uniunii Europene și asociațiilor societății civile, printre alte grupuri care practică activități de promovare a obiectivelor programului.
   Articolul 7
   Accesul la program
   (1)   Accesul la program este deschis, inter alia, instituțiilor și organizațiilor publice sau private, universităților, institutelor de cercetare, organizațiilor neguvernamentale, autorităților naționale, regionale și locale, organizațiilor internaționale și altor organizații nonprofit înființate în Uniunea Europeană sau într-un stat participant în temeiul articolului 5.
   (2)   Programul permite activități comune cu organizații internaționale competente în domeniul drepturilor fundamentale, cum ar fi Consiliul Europei, în temeiul contribuțiilor comune și în conformitate cu diferitele regulamente ale fiecărei instituții sau organizații în vederea atingerii obiectivelor programului.
   Articolul 8
   Tipurile de intervenție
   (1)   Finanțarea comunitară poate lua următoarele forme juridice:

               (a)

               subvenții;

               (b)

               contracte de achiziții publice.

         (2)   Subvențiile comunitare se acordă în urma cererilor de propuneri, în afară de cazurile excepționale și pe deplin justificate, astfel cum sunt prevăzute de regulamentul financiar, și se oferă prin intermediul subvențiilor de funcționare și al subvențiilor de acțiune. Rata maximă de cofinanțare va fi specificată în programele de lucru anuale.
   (3)   În plus, se prevăd cheltuieli pentru măsurile însoțitoare prin intermediul contractelor de achiziții publice, situație în care fondurile comunitare acoperă achiziția de bunuri și de servicii. Se vor acoperi, inter alia, cheltuielile de informare și comunicare, pregătire, punere în aplicare, monitorizare, verificare și evaluare a proiectelor, politicilor, programelor și legislației.
   Articolul 9
   Măsuri de punere în aplicare
   (1)   Comisia pune în aplicare asistența comunitară în conformitate cu regulamentul financiar.
   (2)   Pentru a pune în aplicare programul, în limitele obiectivelor generale prevăzute la articolul 2, Comisia adoptă un program de lucru anual în care își prezintă obiectivele specifice, prioritățile tematice, o descriere a măsurilor însoțitoare prevăzute la articolul 8 și, în cazul în care este necesar, o listă de alte acțiuni.
   (3)   Programul de lucru anual se adoptă în conformitate cu procedura prevăzută la articolul 10 alineatul (3).
   (4)   Procedurile de evaluare și de atribuire referitoare la subvenții țin seama, inter alia, de următoarele criterii:

               (a)

               conformitatea cu programul de lucru anual, cu obiectivele generale prevăzute la articolul 2 și cu măsurile luate în diferitele domenii, astfel cum se prevede la articolele 3 și 4;

               (b)

               calitatea acțiunii propuse în ceea ce privește conceperea, organizarea și prezentarea și rezultatele așteptate;

               (c)

               suma cerută pentru finanțarea comunitară și rentabilitatea acesteia în raport cu rezultatele așteptate;

               (d)

               impactul rezultatelor așteptate asupra obiectivelor generale definite la articolele 2 și 3 și asupra măsurilor luate în diferitele domenii, astfel cum se prevede la articolele 3 și 4.

         (5)   Cererile de subvenții de funcționare, menționate la articolul 4 literele (b) și (c) sunt evaluate din perspectiva:

               (a)

               consecvenței cu obiectivele programului;

               (b)

               calității activităților planificate;

               (c)

               posibilului efect de multiplicare a acestor activități asupra publicului;

               (d)

               impactului geografic al activităților desfășurate;

               (e)

               implicării cetățenilor în organizarea organismelor în cauză;

               (f)

               raportului cost/beneficiu al activității propuse.

         (6)   Deciziile referitoare la acțiunile prezentate în temeiul articolului 4 literele (b) și (c) sunt luate de către Comisie în conformitate cu procedura prevăzută la articolul 10 alineatul (2).
   (7)   În temeiul articolului 113 alineatul (2) din regulamentul financiar, principiul reducerii progresive nu se aplică subvenției de funcționare acordate Conferinței Curților Constituționale Europene și Asociației Consiliilor de Stat și a Jurisdicțiilor Administrative Supreme ale Uniunii Europene, în măsura în care acestea urmăresc un obiectiv de interes general european.
   Articolul 10
   Comitetul
   (1)   Comisia este asistată de un comitet (denumit în continuare „comitetul”).
   (2)   Atunci când se face trimitere la prezentul alineat, se aplică articolele 3 și 7 din Decizia 1999/468/CE.
   (3)   Atunci când se face trimitere la prezentul alineat, se aplică articolele 4 și 7 din Decizia 1999/468/CE.
   Perioada prevăzută la articolul 4 alineatul (3) din Decizia 1999/468/CE se stabilește la trei luni.
   (4)   Comitetul își stabilește regulamentul de procedură.
   Articolul 11
   Complementaritatea
   (1)   Se urmărește sinergia și complementaritatea cu alte instrumente comunitare, în special cu programele-cadru „Securitate și apărarea libertăților” și „Solidaritatea și gestionarea fluxurilor migratoare”, precum și cu programul „Progres”. Se asigură complementaritatea cu Agenția pentru Drepturi Fundamentale a Uniunii Europene. Informațiile statistice privind drepturile fundamentale și cetățenia sunt elaborate în colaborare cu statele membre, pe baza datelor disponibile, utilizându-se programul statistic comunitar în funcție de necesități.
   (2)   Programul poate folosi resursele în comun cu alte instrumente comunitare, în special cu programele generale „Securitate și apărarea libertăților” și „Solidaritatea și gestionarea fluxurilor migratoare”, în scopul de a pune în aplicare acțiuni care îndeplinesc obiectivele tuturor programelor.
   (3)   Operațiunile finanțate în temeiul prezentei decizii nu vor primi sprijin în cadrul altor instrumente financiare comunitare în același scop. Este necesar să se asigure că beneficiarii prezentei decizii furnizează Comisiei informații în legătură cu finanțarea primită din bugetul comunitar și din alte surse, precum și informații despre cererile de finanțare în curs.
   Articolul 12
   Resurse bugetare
   Resursele bugetare alocate acțiunilor prevăzute de program se înregistrează în creditele care se alocă anual din bugetul general al Uniunii Europene. Creditele anuale disponibile sunt autorizate de autoritatea bugetară în limitele cadrului financiar.
   Articolul 13
   Monitorizarea
   (1)   Pentru orice acțiune finanțată de program, Comisia se asigură că beneficiarul prezintă rapoarte tehnice și financiare privind stadiul activității. De asemenea, se prezintă un raport final în termen de trei luni de la realizarea acțiunii. Comisia determină forma și conținutul rapoartelor.
   (2)   Comisia se asigură că acordurile și contractele care rezultă din punerea în aplicare a programului prevăd, în special, supravegherea și controlul financiar efectuate de către Comisie (sau orice reprezentant autorizat de aceasta), în cazul în care este necesar, prin controale la fața locului, inclusiv prin sondaj, precum și prin audituri ale Curții de Conturi.
   (3)   Comisia se asigură că, timp de cinci ani de la ultima plată legată de o acțiune, beneficiarul asistenței financiare păstrează la dispoziția Comisiei toate documentele justificative privind cheltuielile aferente acțiunii.
   (4)   Pe baza rezultatelor rapoartelor și a controalelor la fața locului menționate la alineatele (1) și (2), Comisia se asigură că, în cazul în care este necesar, volumul sau condițiile în care se alocă asistența financiară aprobată inițial, precum și calendarul plăților sunt adaptate.
   (5)   Comisia se asigură că se va lua orice altă măsură necesară pentru a verifica dacă acțiunile finanțate se desfășoară corect și cu respectarea dispozițiilor prezentei decizii și ale regulamentului financiar.
   Articolul 14
   Protecția intereselor financiare ale Comunității
   (1)   Comisia se asigură că, în cazul în care se desfășoară acțiuni finanțate în temeiul prezentei decizii, interesele financiare ale Comunității sunt protejate prin aplicarea de măsuri preventive împotriva fraudei, corupției și a altor activități ilegale, prin controale eficace și prin recuperarea sumelor plătite în mod necuvenit, iar în cazul în care se constată nereguli, prin aplicarea de sancțiuni eficace, proporționale și cu efect de descurajare, în conformitate cu Regulamentul (CE, Euratom) nr. 2988/95, cu Regulamentul (Euratom, CE) nr. 2185/96, precum și cu Regulamentul (CE) nr. 1073/1999.
   (2)   În ceea ce privește acțiunile comunitare finanțate în temeiul programului, Regulamentul (CE, Euratom) nr. 2988/95 și Regulamentul (Euratom, CE) nr. 2185/96 se aplică oricărei încălcări a dispozițiilor dreptului comunitar, inclusiv încălcării unei obligații contractuale stabilite în baza programului, care rezultă dintr-o acțiune sau omisiune a unui operator economic și care are sau ar putea avea efectul de a prejudicia, printr-o cheltuială nejustificată, bugetul general al Uniunii Europene sau bugetele gestionate de aceasta.
   (3)   Comisia se asigură de reducerea, suspendarea sau recuperarea cuantumului asistenței financiare acordate unei acțiuni în cazul în care constată nereguli, inclusiv nerespectarea dispozițiilor prezentei decizii sau ale deciziei individuale, ori ale contractului sau acordului de acordare a sprijinului financiar respectiv, ori dacă se constată că acțiunea a făcut obiectul unei schimbări incompatibile cu natura sau cu condițiile de punere în aplicare a proiectului fără solicitarea acordului Comisiei.
   (4)   În cazul în care nu au fost respectate termenele sau în cazul în care progresele înregistrate în punerea în aplicare a acțiunii justifică doar o parte a asistenței financiare alocate, Comisia solicită beneficiarului să își transmită observațiile într-un termen anume. În cazul în care beneficiarul nu trimite un răspuns satisfăcător, Comisia se asigură că restul asistenței financiare este anulat și solicită restituirea sumelor plătite deja.
   (5)   Comisia se asigură că orice plată necuvenită este restituită Comisiei. Oricăror sume nerestituite la timp li se adaugă penalități, în conformitate cu condițiile stabilite de regulamentul financiar.
   Articolul 15
   Evaluare
   (1)   Programul va fi monitorizat în mod regulat, pentru a urmări punerea în aplicare a activităților desfășurate în cadrul acestuia.
   (2)   Comisia asigură evaluarea regulată, independentă și externă a programului.
   (3)   Comisia prezintă Parlamentului European și Consiliului:

               (a)

               o prezentare anuală privind punerea în aplicare a programului;

               (b)

               un raport interimar de evaluare cu privire la rezultatele obținute și la aspectele cantitative și calitative ale punerii în aplicare a programului, inclusiv la activitatea desfășurată de către beneficiarii subvențiilor de funcționare menționate la articolul 4 litera (d) până la 31 martie 2011;

               (c)

               o comunicare cu privire la continuarea programului până la 30 august 2012;

               (d)

               un raport de evaluare ex post cu privire la punerea în aplicare și la rezultatele programului până la 31 decembrie 2014.

         Articolul 16
   Publicarea acțiunilor
   Comisia publică anual o listă a proiectelor finanțate în cadrul programului, însoțită de o scurtă descriere a fiecărui proiect.
   Articolul 17
   Intrarea în vigoare
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 ianuarie 2007.

      Adoptată la Luxemburg, 19 aprilie 2007.

            Pentru Consiliu

            Președintele

         B. ZYPRIES

      (1)  Aviz adoptat la 14 decembrie 2006 (nepublicat încă în Jurnalul Oficial).

      (2)  JO C 364, 18.12.2000, p. 1.

      (3)  JO L 53, 22.2.2007, p. 1.

      (4)  JO L 312, 23.12.1995, p. 1.

      (5)  JO L 292, 15.11.1996, p. 2.

      (6)  JO L 136, 31.5.1999, p. 1.

      (7)  JO L 248, 16.9.2002, p. 1. Regulament, astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

      (8)  JO L 357, 31.12.2002, p. 1. Regulament, astfel cum a fost modificat ultima dată prin Regulamentul (CE, Euratom) nr. 1248/2006 (JO L 227, 19.8.2006, p. 3).

      (9)  JO L 184, 17.7.1999, p. 23. Decizie, astfel cum a fost modificată ultima dată prin Decizia 2006/512/CE (JO L 200, 22.7.2006, p. 11).

      (10)  JO C 69, 21.3.2006, p. 1.


title: Decizia 2011/641/PESC a Consiliului din 29 septembrie 2011 de modificare a Deciziei 2010/573/PESC privind măsurile restrictive împotriva conducerii regiunii Transnistria din Republica Moldova

text:
               30.9.2011

               RO

               Jurnalul Oficial al Uniunii Europene

               L 254/18

         DECIZIA 2011/641/PESC A CONSILIULUI
   din 29 septembrie 2011
   de modificare a Deciziei 2010/573/PESC privind măsurile restrictive împotriva conducerii regiunii Transnistria din Republica Moldova
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 27 septembrie 2010, Consiliul a adoptat Decizia 2010/573/PESC (1).

               (2)

               Pe baza unei reexaminări a Deciziei 2010/573/PESC, aplicarea măsurilor restrictive ar trebui prelungită până la 30 septembrie 2012.

               (3)

               Cu toate acestea, pentru a încuraja progresele privind găsirea unei soluții politice pentru conflictul din Transnistria, abordarea problemelor restante privind școlile cu grafie latină și restabilirea liberei circulații a persoanelor, aplicarea măsurilor restrictive respective ar trebui suspendată până la 31 martie 2012. La sfârșitul perioadei respective, Consiliul va reexamina măsurile restrictive din perspectiva evoluțiilor înregistrate, în special în domeniile sus-menționate. Consiliul poate decide oricând să aplice din nou sau să ridice restricțiile de călătorie.

               (4)

               Informațiile referitoare la anumite persoane care figurează pe listele din anexele I și II la Decizia 2010/573/PESC ar trebui actualizate.

               (5)

               Decizia 2010/573/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia 2010/573/PESC se modifică după cum urmează:

               1.

               La articolul 4, alineatul (2) se înlocuiește cu următorul text:
               „(2)   Prezenta decizie se aplică până la 30 septembrie 2012. Aceasta se reexaminează în permanență. Aceasta poate fi reînnoită sau modificată, după caz, în situația în care Consiliul consideră că obiectivele sale nu au fost îndeplinite.”

               2.

               La articolul 4, alineatul (3) se înlocuiește cu următorul text:
               „(3)   Măsurile restrictive prevăzute în prezenta decizie se suspendă până la 31 martie 2012. La sfârșitul perioadei respective, Consiliul reexaminează măsurile restrictive.”

         Articolul 2
   (1)   În anexa I la Decizia 2010/573/PESC, mențiunile privind următoarele persoane:

               1.

               Oleg Igorevici SMIRNOV;

               2.

               Oleg Andreevici GUDIMO;

         se înlocuiesc cu mențiunile prevăzute în anexa I la prezenta decizie.
   (2)   În anexa II la Decizia 2010/573/PESC, mențiunea privind următoarea persoană:

               1.

               Alla Viktorovna CERBULENKO;

         se înlocuiește cu mențiunea prevăzută în anexa II la prezenta decizie.
   Articolul 3
   Prezenta decizie intră în vigoare la data adoptării.

      Adoptată la Bruxelles, 29 septembrie 2011.

            Pentru Consiliu

            Președintele

         M. KOROLEC

      (1)  JO L 253, 28.9.2010, p. 54.

      ANEXA I

         Mențiunile la care se face referire la articolul 2 alineatul (1)

                     „3.

                     SMIRNOV, Oleg Igorevici, fiul persoanei de la poziția nr. 1 și fost «consilier la Comitetul Național al Vămilor», fost «membru al Sovietului Suprem», născut la 8 august 1967 la Novaia Kahovka, Hersonskaia oblast, Ucraina, pașaport rusesc nr. 60No1907537.”

                     „9.

                     GUDIMO, Oleg Andreevici, fost «membru al Sovietului Suprem», fost «președinte al Comitetului de Siguranță, Apărare și Menținere a Păcii al Sovietului Suprem», fost «ministru-adjunct al securității», născut la 11 septembrie 1944 la Alma-Ata, Kazahstan, pașaport rusesc nr. 51No0592094.”

      ANEXA II

         Mențiunile la care se face referire la articolul 2 alineatul (2)

                     „3.

                     CERBULENKO, Alla Viktorovna, fost «șef-adjunct al Administrației de Stat a orașului Râbnița», responsabilă cu problemele de educație.”


title: 2013/333/UE: Decizia Consiliului din 25 iunie 2013 privind poziția care urmează să fie adoptată, în numele Uniunii Europene, în cadrul Comitetului mixt al SEE, în ceea ce privește modificarea Protocolului 30 la Acordul privind SEE referitor la dispozițiile specifice privind organizarea cooperării în domeniul statisticii

text:
               28.6.2013

               RO

               Jurnalul Oficial al Uniunii Europene

               L 177/25

         DECIZIA CONSILIULUI
   din 25 iunie 2013
   privind poziția care urmează să fie adoptată, în numele Uniunii Europene, în cadrul Comitetului mixt al SEE, în ceea ce privește modificarea Protocolului 30 la Acordul privind SEE referitor la dispozițiile specifice privind organizarea cooperării în domeniul statisticii
   (2013/333/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 338 alineatul (1) coroborat cu articolul 218 alineatul (9),
   având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European (1), în special articolul 1 alineatul (3),
   având în vedere propunerea Comisiei Europene,
   întrucât:

               (1)

               Acordul privind Spațiul Economic European (2) („Acordul privind SEE”) a intrat în vigoare la 1 ianuarie 1994.

               (2)

               În temeiul articolului 98 din Acordul privind SEE, Comitetul mixt al SEE poate decide să modifice, printre altele, Protocolul 30 la acord.

               (3)

               Protocolul 30 la Acordul privind SEE conține dispoziții specifice referitoare la organizarea cooperării în domeniul statisticii.

               (4)

               Regulamentul (UE) nr. 99/2013 al Parlamentului European și al Consiliului din 15 ianuarie 2013 privind programul statistic european pentru perioada 2013-2017 (3) stabilește pachetul financiar pentru 2013 pentru implementarea programului statistic european în perioada 2013-2017. Alocarea financiară pentru perioada 2014-2017 urmează să fie adoptată.

               (5)

               Programul statistic al SEE pe anul 2013 ar trebui să se întemeieze pe Regulamentul (UE) nr. 99/2013 și ar trebui să includă acele elemente ale programului care sunt necesare pentru descrierea și monitorizarea tuturor aspectelor economice, sociale și de mediu relevante ale Spațiului Economic European.

               (6)

               Protocolul 30 la Acordul privind SEE ar trebui modificat în consecință.

               (7)

               Modificarea la protocol ar trebui să se aplice de la 1 ianuarie 2013, pentru a permite realizarea respectivei cooperări extinse de la data menționată.

               (8)

               Poziția Uniunii în cadrul Comitetului mixt al SEE ar trebui să se bazeze pe proiectul de decizie atașat,

         ADOPTĂ PREZENTA DECIZIE:
   Articolul 1
   Poziția care urmează să fie adoptată, în numele Uniunii Europene, în cadrul Comitetului mixt al SEE, în ceea ce privește modificarea propusă a Protocolului 30 la Acordul privind SEE se bazează pe proiectul de decizie a Comitetului mixt al SEE atașat la prezenta decizie.
   Articolul 2
   Prezenta decizie intră în vigoare la data adoptării sale.

      Adoptată la Luxemburg, 25 iunie 2013.

            Pentru Consiliu

            Președintele

         E. GILMORE

      (1)  JO L 305, 30.11.1994, p. 6.

      (2)  JO L 1, 3.1.1994, p. 3.

      (3)  JO L 39, 9.2.2013, p. 12.

      PROIECT
      DECIZIA COMITETULUI MIXT AL SEE NR. …/…
      din
      de modificare a Protocolului 30 la Acordul privind SEE referitor la dispozițiile specifice privind organizarea cooperării în domeniul statisticii
      COMITETUL MIXT AL SEE,
      Având în vedere Acordul privind Spațiul Economic European („Acordul privind SEE”), în special articolul 98,
      întrucât:

                  (1)

                  Regulamentul (UE) nr. 99/2013 al Parlamentului European și al Consiliului din 15 ianuarie 2013 privind programul statistic european 2013-2017 (1) stabilește pachetul financiar pe 2013 pentru implementarea programului statistic european în perioada 2013-2017. Alocarea financiară pentru perioada 2014-2017 urmează să fie adoptată.

                  (2)

                  Programul statistic al SEE pe anul 2013 ar trebui să se întemeieze pe Regulamentul (UE) nr. 99/2013 și ar trebui să includă acele elemente ale programului care sunt necesare pentru descrierea și monitorizarea tuturor aspectelor economice, sociale și de mediu relevante ale Spațiului Economic European.

                  (3)

                  Protocolul 30 la Acordul privind SEE ar trebui modificat în consecință pentru ca această cooperare extinsă să poată fi realizată de la 1 ianuarie 2013,

            ADOPTĂ PREZENTA DECIZIE:
      Articolul 1
      După articolul 4 [Modernizarea statisticilor europene referitoare la întreprinderi și comerț (MEETS)] din Protocolul 30 la Acordul SEE se introduce următorul text:

         „Articolul 5
         Programul statistic 2013
         (1)   Următorul act face obiectul prezentului articol:

                     —

                        32013 R 0099: Regulamentul (UE) nr. 99/2013 al Parlamentului European și al Consiliului din 15 ianuarie 2013 privind programul statistic european pentru perioada 2013-2017 (JO L 39, 9.2.2013, p. 12).

               (2)   Programul statistic european 2013-2017, astfel cum a fost stabilit prin Regulamentul (UE) nr. 99/2013, constituie cadrul pentru acțiunile statistice ale SEE care urmează să fie realizate între 1 ianuarie 2013 și 31 decembrie 2013. Toate domeniile principale ale programului statistic european 2013-2017 sunt considerate relevante pentru cooperarea statistică a SEE și sunt deschise participării depline a statelor AELS.
         (3)   Un program statistic specific al SEE pentru 2013 este elaborat în comun de Biroul de statistică al AELS și de Eurostat. Programul statistic al SEE pe 2013 se bazează pe un subprogram al programului de lucru anual stabilit de Comisie în conformitate cu Regulamentul (UE) nr. 99/2013 și este elaborat în paralel cu acesta. Programul statistic al SEE pe 2013 este aprobat de către părțile contractante în conformitate cu procedurile lor interne specifice.
         (4)   Pentru 2013, statele AELS contribuie financiar, în conformitate cu articolul 82 alineatul (1) litera (a) din acord și cu regulamentele financiare aferente, cu o sumă care reprezintă 75 % din valoarea indicată în linii bugetare 29 02 05 (Programul statistic european 2013-2017) și 29 01 04 05 (Politica de informare statistică — Cheltuieli de gestiune administrativă) înscrise în bugetul Uniunii Europene pentru 2013.”

      Articolul 2
      Prezenta decizie intră în vigoare în ziua următoare datei la care s-a efectuat ultima notificare în conformitate cu articolul 103 alineatul (1) din Acordul privind SEE (2).
      Prezenta decizie se aplică de la 1 ianuarie 2013.
      Articolul 3
      Prezenta decizie se publică în secțiunea SEE și în suplimentul SEE ale Jurnalului Oficial al Uniunii Europene.

         Adoptată la Bruxelles,

               Pentru Comitetul mixt al SEE

               Președintele

               Secretarii Comitetului mixt al SEE

         (1)  JO L 39, 9.2.2013, p. 12.

         (2)  [Nu au fost semnalate obligații constituționale.] [Au fost semnalate obligații constituționale.]


title: 2013/19/UE: Decizia Parlamentului European și a Consiliului din 12 decembrie 2012 privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2012/006 FI/Nokia Salo depusă de Finlanda)

text:
               12.1.2013

               RO

               Jurnalul Oficial al Uniunii Europene

               L 8/18

         DECIZIA PARLAMENTULUI EUROPEAN ȘI A CONSILIULUI
   din 12 decembrie 2012
   privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2012/006 FI/Nokia Salo depusă de Finlanda)
   (2013/19/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (1), în special punctul 28,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (2), în special articolul 12 alineatul (3),
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost instituit pentru a oferi sprijin suplimentar lucrătorilor concediați ca urmare a modificărilor structurale majore ale modelelor comerciale internaționale generate de globalizare și pentru a le oferi asistență în reintegrarea pe piața muncii.

               (2)

               Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

               (3)

               La data de 4 iulie 2012, Finlanda a înaintat o cerere de mobilizare a FEG pentru concedierile din cadrul întreprinderii Nokia plc (Salo) și a completat-o cu informații suplimentare până la data de 21 august 2012. Această cerere îndeplinește condițiile pentru stabilirea contribuțiilor financiare, astfel cum se prevede la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 5 346 000 EUR.

               (4)

               Prin urmare, FEG ar trebui mobilizat pentru a furniza o contribuție financiară ca răspuns la cererea înaintată de Finlanda,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2012, se mobilizează Fondul european de ajustare la globalizare în scopul furnizării sumei de 5 346 000 EUR, sub formă de credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 12 decembrie 2012.

            Pentru Parlamentul European

            Președintele

         M. SCHULZ

            Pentru Consiliu

            Președintele

         A. D. MAVROYIANNIS

      (1)  JO C 139, 14.6.2006, p. 1.

      (2)  JO L 406, 30.12.2006, p. 1.


title: Decizia (UE) 2015/299 a Băncii Centrale Europene din 10 februarie 2015 de modificare a Deciziei BCE/2014/34 privind măsuri legate de operațiuni țintite de refinanțare pe termen mai lung (ECB/2015/5)

text:
               25.2.2015

               RO

               Jurnalul Oficial al Uniunii Europene

               L 53/27

         DECIZIA (UE) 2015/299 A BĂNCII CENTRALE EUROPENE
   din 10 februarie 2015
   de modificare a Deciziei BCE/2014/34 privind măsuri legate de operațiuni țintite de refinanțare pe termen mai lung (ECB/2015/5)
   CONSILIUL GUVERNATORILOR BĂNCII CENTRALE EUROPENE,
   având în vedere Tratatul privind funcționarea Uniunii Europene, în special articolul 127 alineatul (2) prima liniuță,
   având în vedere Statutul Sistemului European al Băncilor Centrale și al Băncii Centrale Europene, în special articolul 3.1 prima liniuță, articolul 12.1, articolul 18.1 a doua liniuță și articolul 34.1 a doua liniuță,
   având în vedere Orientarea BCE/2011/14 din 20 septembrie 2011 privind instrumentele și procedurile de politică monetară ale Eurosistemului (1),
   întrucât:

               (1)

               În temeiul punctului 1.6 din anexa I la Orientarea BCE/2011/14, Consiliul guvernatorilor poate schimba, în orice moment, instrumentele, condițiile, criteriile și procedurile de executare a operațiunilor de politică monetară din Eurosistem.

               (2)

               La 22 ianuarie 2015, pentru susținerea eficienței operațiunilor țintite de refinanțare pe termen mai lung (targeted longer-term refinancing operations) (TLTRO), Consiliul guvernatorilor a hotărât eliminarea marjei de 10 puncte de bază adăugate ratei pentru operațiunile principale de refinanțare (main refinancing operations) (MRO) pentru TLTRO ce urmează a fi desfășurate între martie 2015 și iunie 2016. Eliminarea marjei reflectă reducerea primelor temporale ale instrumentelor de finanțare bazate pe piață pentru instituții de la anunțarea TLTRO pe 5 iunie 2014. Decizia nu afectează rata dobânzii aplicată primelor TLTRO desfășurate în septembrie și decembrie 2014. Această rată rămâne neschimbată, respectiv este fixată pe durata fiecărei operațiuni la nivelul ratei pentru MRO prevalente la data anunțării licitației pentru TLTRO relevantă, plus o marjă fixă de 10 puncte de bază.

               (3)

               În plus, sunt necesare anumite mici corecturi ale Deciziei BCE/2014/34 (2).

               (4)

               Prin urmare, Decizia BCE/2014/34 ar trebui modificată în mod corespunzător,

         ADOPTĂ PREZENTA DECIZIE:
   Articolul 1
   Modificări
   Decizia BCE/2014/34 se modifică după cum urmează:

               1.

               articolul 5 se înlocuiește cu următorul text:
               „Articolul 5
               Dobânzi
               În ceea ce privește TLTRO desfășurate în septembrie 2014 și decembrie 2014, rata dobânzii aplicabilă este fixată pe durata fiecărei operațiuni la nivelul ratei pentru operațiunile principale de refinanțare prevalente la data anunțării licitației pentru TLTRO relevantă, plus o marjă fixă de 10 puncte de bază. În ceea ce privește TLTRO desfășurate între martie 2015 și iunie 2016, rata dobânzii aplicabilă este fixată pe durata fiecărei operațiuni la nivelul ratei pentru operațiunile principale de refinanțare prevalente la data anunțării licitației pentru TLTRO relevantă.
               Dobânda se plătește în arierate la scadența operațiunii sau la rambursarea anticipată, astfel cum se prevede la articolele 6 și 7, după caz.”;

               2.

               în anexa I, la punctul 1 (Calcularea limitelor de creditare) al doilea tabel se înlocuiește cu următorul:

                           „k

                           Luna TLTRO

                           Lună de referință pentru alocare

                           CNLk

                           3

                           Mar. 2015

                           Ian. 2015

                              NLMai 2014
                               + NLIun 2014
                               + … + NLIan 2015

                           4

                           Iun. 2015

                           Apr. 2015

                              NLMai 2014
                               + NLIun 2014
                               + … + NLApr 2015

                           5

                           Sept. 2015

                           iulie 2015

                              NLMai 2014
                               + NLIun 2014
                               + … + NLIul 2015

                           6

                           Dec. 2015

                           Oct. 2015

                              NLMai 2014
                               + NLIun 2014
                               + … + NLOct 2015

                           7

                           Mar. 2016

                           Ian. 2016

                              NLMai 2014
                               + NLIun 2014
                               + … + NLIan 2016

                           8

                           Iun. 2016

                           Apr. 2016

                              NLMai 2014
                               + NLIun 2014
                               + … + NLApr 2016
                              ”

                     ;

               3.

               în anexa I, la punctul 2 (Calcularea rambursărilor anticipate obligatorii) formula pentru „Rambursarea anticipată obligatorie în septembrie 2016 a unui participant” se înlocuiește cu:
               „, if”;

               4.

               în anexa I, a treia notă de subsol se înlocuiește cu următorul text:
               „Pentru TLTRO care urmează a fi desfășurată în martie 2015 (k = 3), constrângerea este C
                  3 ≤ max{0, AA
                  3}.”;

               5.

               în anexa II, a patra notă de subsol se înlocuiește cu următorul text:
               „Clasificarea sectorială a societăților holding ale societăților nefinanciare din Regulamentul (CE) nr. 25/2009 (BCE/2008/32) a fost modificată în Regulamentul (UE) nr. 1071/2013 (BCE/2013/33) pentru a reflecta modificările standardelor statistice internaționale. În temeiul Regulamentului (UE) nr. 1071/2013 (BCE/2013/33), societățile holding ale societăților nefinanciare sunt reclasificate ca societăți financiare. Raportarea TLTRO trebuie în principiu să corespundă cadrului statisticilor posturilor din bilanț: începând din decembrie 2014, datele nu ar trebui să acopere societățile holding și ar trebui transmise ajustări în mod corespunzător.”;

               6.

               în anexa II, a treisprezecea notă de subsol se înlocuiește cu următorul text:
               „Efectele reclasificării societăților holding ale societăților nefinanciare ca societăți financiare, care a avut loc în decembrie 2014, ar trebui înregistrate la postul 3.2C.”

         Articolul 2
   Intrare în vigoare
   Prezenta decizie intră în vigoare la 10 februarie 2015.

      Adoptată la Frankfurt pe Main, 10 februarie 2015.

            Președintele BCE

         Mario DRAGHI

      (1)  JO L 331, 14.12.2011, p. 1.

      (2)  Decizia BCE/2014/34 din 29 iulie 2014 privind măsuri legate de operațiuni țintite de refinanțare pe termen mai lung (JO L 258, 29.8.2014, p. 11).


title: 2007/511/CE: Decizia Consiliului din 15 februarie 2007 privind încheierea, în numele Comunității Europene, a unei înțelegeri între Comunitatea Europeană și Republica Islanda și Regatul Norvegiei cu privire la modalitățile de participare a acestor state la Agenția Europeană pentru Gestionarea Cooperării Operaționale la Frontierele Externe ale statelor membre ale Uniunii Europene

text:
               20.7.2007

               RO

               Jurnalul Oficial al Uniunii Europene

               L 188/15

      DECIZIA CONSILIULUI

   din 15 februarie 2007
   privind încheierea, în numele Comunității Europene, a unei înțelegeri între Comunitatea Europeană și Republica Islanda și Regatul Norvegiei cu privire la modalitățile de participare a acestor state la Agenția Europeană pentru Gestionarea Cooperării Operaționale la Frontierele Externe ale statelor membre ale Uniunii Europene
   (2007/511/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 62 punctul 2 litera (a) și articolul 66, coroborate cu articolul 300 alineatul (2) primul paragraf prima teză, precum și cu articolul 300 alineatul (3) primul paragraf,
   având în vedere propunerea Comisiei,
   având în vedere avizul Parlamentului European (1),
   întrucât:

               (1)

               În conformitate cu articolul 21 alineatul (3) din Regulamentul (CE) nr. 2007/2004 al Consiliului din 26 octombrie 2004 de instituire a Agenției Europene pentru Gestionarea Cooperării Operaționale la Frontierele Externe ale statelor membre ale Uniunii Europene (2), țările asociate transpunerii, punerii în aplicare și dezvoltării acquis-ului Schengen trebuie să participe la activitățile agenției. Modalitățile participării acestora vor fi determinate prin înțelegeri ulterioare, încheiate între Comunitate și acele țări.

               (2)

               Ca urmare a autorizării acordate Comisiei la 7 octombrie 2004, au fost încheiate negocieri cu Republica Islanda și Regatul Norvegiei pentru o înțelegere cu privire la modalitățile de participare a acestor state la Agenția Europeană pentru Gestionarea Cooperării Operaționale la Frontierele Externe ale statelor membre ale Uniunii Europene.

               (3)

               În conformitate cu articolele 1 și 2 din Protocolul privind poziția Danemarcei, anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la adoptarea prezentei decizii care, prin urmare, nu este obligatorie pentru aceasta și nu i se aplică. Având în vedere faptul că prezenta decizie are drept obiectiv dezvoltarea acquis-ului Schengen în temeiul dispozițiilor prevăzute în partea a treia titlul IV din Tratatul de instituire a Comunității Europene, Danemarca ar trebui să decidă, în conformitate cu articolul 5 din respectivul protocol, în termen de șase luni de la data adoptării prezentei decizii de către Consiliu, dacă o pune în aplicare sau nu în dreptul său intern.

               (4)

               Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (3). În consecință, Regatul Unit nu participă la adoptarea prezentei decizii, care nu este obligatorie pentru acesta și nu i se aplică.

               (5)

               Prezenta decizie constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (4). În consecință, Irlanda nu participă la adoptarea prezentei decizii, care nu este obligatorie pentru aceasta și nu i se aplică.

               (6)

               În conformitate cu Decizia 2007/512/CE a Consiliului (5) și până la încheierea definitivă, la o dată ulterioară, înțelegerea a fost semnată în numele Comunității Europene la 1 februarie 2007.

               (7)

               Înțelegerea ar trebui încheiată,

         DECIDE:
   Articolul 1
   Înțelegerea dintre Comunitatea Europeană și Republica Islanda și Regatul Norvegiei cu privire la modalitățile de participare a acestor state la Agenția Europeană pentru Gestionarea Cooperării Operaționale la Frontierele Externe ale statelor membre ale Uniunii Europene este aprobată în numele Comunității.
   Textul înțelegerii se anexează la prezenta decizie (6).
   Articolul 2
   Președintele Consiliului este autorizat să desemneze persoana împuternicită să depună, în numele Comunității, instrumentul de aprobare prevăzut la articolul 9 alineatul (1) din înțelegere, pentru a exprima consimțământul Comunității de a se obliga.

      Adoptată la Bruxelles, 15 februarie 2007.

            Pentru Consiliu

            Președintele

         W. SCHÄUBLE

      (1)  Avizul Parlamentului European din 12 decembrie 2006 (nepublicat încă în Jurnalul Oficial).

      (2)  JO L 349, 25.11.2004, p. 1.

      (3)  JO L 131, 1.6.2000, p. 43.

      (4)  JO L 64, 7.3.2002, p. 20.

      (5)  A se vedea pagina 17 din prezentul Jurnal Oficial.

      (6)  A se vedea pagina 19 din prezentul Jurnal Oficial.


title: 2011/42/UE: Decizia Consiliului din 18 ianuarie 2011 de numire a unui membru polonez și a unui supleant polonez în cadrul Comitetului Regiunilor

text:
               22.1.2011

               RO

               Jurnalul Oficial al Uniunii Europene

               L 19/18

         DECIZIA CONSILIULUI
   din 18 ianuarie 2011
   de numire a unui membru polonez și a unui supleant polonez în cadrul Comitetului Regiunilor
   (2011/42/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului polonez,
   întrucât:

               (1)

               La 22 decembrie 2009 și 18 ianuarie 2010, Consiliul a adoptat Decizia 2009/1014/UE și Decizia 2010/29/UE de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010-25 ianuarie 2015 (1).

               (2)

               Un loc de membru în cadrul Comitetului Regiunilor a devenit vacant în urma încheierii mandatului domnului Jerzy KROPIWNICKI.

               (3)

               Un loc de supleant va deveni vacant în urma numirii domnului Tadeusz TRUSKOLASKI în calitate de membru în cadrul Comitetului Regiunilor.

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membru:

                           —

                           Tadeusz TRUSKOLASKI, Prezydent Miasta Bialegostoku

                     și

               (b)

               în calitate de supleant:

                           —

                           Pawel ADAMOWICZ, Prezydent Miasta Gdańska

         Articolul 2
   Prezenta decizie intră în vigoare la data adoptării.

      Adoptată la Bruxelles, 18 ianuarie 2011.

            Pentru Consiliu

            Președintele

         Gy. MATOLCSY

      (1)  JO L 348, 29.12.2009, p. 22 și JO L 12, 19.1.2010, p. 11.